  Виталий Пронин  Шаерамы азьланьтӥське тудвулы дасяськон. Россиысь МЧС-лэн Удмуртиысь ёзэз чакламъя вуос зол шуэръяськозы 15-тӥысен 24-тӥ апрелёзь.Кышкыт учыръёсты алон вылысь спасательёс та вакытэ бадӟым шуръёсты но тыметъёсты пилоттэк лобась аппаратъёсын эскерыло. Кылем арняе учкыса потӥзы Иж шурлэсь 15 иськемзэ. Пусйизы: Иж ассэ шыпыт возе на. Но шуак шуныт кариськиз ке, 19 муниципалитет но 22 гурт ву улэ кыльыны быгатозы. Озьы медаз луы шуыса, шаерысьтымы 6 ёросъёсысь шуръёсты пуштытъяло ни. Ужъёс мыно Сюмси, Дэбес, Балезино, Кез, Эгра но Вотка ёросъёсын.Шоркарын вуэн сэрен шуге-леке вуэмъёслы дасямын 5 инты. Соос 600 адямилы чакламын. Эшшо ог 2 сюрс муртэ кутыны быгатозы санаторийёс, профилакторийёс, гостиницаос, ивортӥз Иж город администрациысь кышкыт учыръёслэсь утиськонъя ёзлэн кивалтӥсезлэн воштӥсез Антон Колпаков. Юрттэт сётон шаплы радъямын мед луоз шуыса, кылдытэмын нимысьтыз группа. Отчы пыртэмын 1 сюрслэсь ятыр адями, 160 машина но 117 техника. Городлэн бюджетаз кышкыт учыръёслы чакламын 8 миллион манет.УД Туспуктӥз А. Горбунов  